Almal welkom by Fredi Nest se gedenkdiensFredi Nest. Foto: Facebook. Inligting oor Fredi Nest se gedenkdiens is Maandag bekend gemaak. Dit word Donderdag om 11:00 by die NG gemeente Valleisig Garsfontein, oos van Pretoria, gehou. Die kerk is geleë op die hoek van Tipperary- en Mayostraat in Faerie Glen. Die publiek is welkom om sy gedenkdiens by te woon. Maroela Media het Vrydag berig dat Nest vroeër die oggend in ŉ ouderdom van 56 oorlede is ná ŉ kort stryd teen kanker. Hy is Dinsdag in ŉ plaaslike hospies opgeneem vir behandeling. Nest is in Mei vanjaar met ŉ breingewas gediagnoseer, waarna hy onmiddellik met behandeling by die Steve Biko Akademiese-hospitaal begin het. Volgens Tania Fourie, woordvoerder van Select Musiek, het die kanker vinnig na die res van sy liggaam versprei en was medici dit eens dat dit te veel was om te verwyder en dat sy prognose uiters sleg was. In ŉ huldeblyk-artikel vir dié geliefde Pretoriase sanger skryf Daantjie Dinamiet dat Nest sonder twyfel een van ons land se voorste kunstenaars was en sy afsterwe is ’n enorme verlies vir die plaaslike musiekbedryf.